AIŠKINAMASIS RAŠTAS

Dėl savivaldybės ilgalaikio turto perdavimo uždarajai akcinei bendrovei Molėtų baseinui

1. Parengto tarybos sprendimo projekto tikslai ir uždaviniai:

Parengto sprendimo projekto tikslai:

* 1. Perduoti 15 (penkiolikos) metų laikotarpiui (iki 2038 m. spalio 4 d.) uždarajai akcinei bendrovei Molėtų baseinui (toliau – Bendrovė), įmonės kodas 306445647, buveinės adresas: Vilniaus r. sav., Bezdonių sen., Miškonių k., Miškonių g. 36, patikėjimo teise valdyti, naudoti ir disponuoti Molėtų rajono savivaldybei nuosavybės teise priklausantį ir šiuo metu Molėtų rajono savivaldybės administracijos ir Molėtų r. kūno kultūros ir sporto centro patikėjimo teise valdomą nekilnojamąjį turtą, esantį Molėtuose, Ąžuolų g. 10;

1.2. Nustatyti, kad turtas perduodamas partnerystės (koncesijos) 2023 m. spalio 5 d. sutarties Nr. A14-349 „Dėl projekto „Molėtų rajono sporto infrastruktūros ir baseino komplekso investicijų projekto įgyvendinimas koncesijos būdu“ įgyvendinimo, kocesijos suteikimo ir vykdymo“ įgyvendinimui;

1.3. Nustatyti, kad Bendrovė savo lėšomis per 15 kalendorinių dienų nuo turto perdavimo-priėmimo akto pasirašymo dienos įstatymų nustatyta tvarka įregistruoja perduoto turto daiktines teises Nekilnojamojo turto registre ir pateikia įregistravimo faktą patvirtinančius dokumentus Savivaldybei. Pasibaigus perdavimo terminui, Bendrovė tokia pat tvarka išregistruoja daiktines teises iš Nekilnojamojo turto registro;

1.4. Nustatyti, kad Bendrovė savo lėšomis per 45 kalendorines dienas nuo turto perdavimo-priėmimo akto pasirašymo dienos apdraudžia visam perdavimo laikotarpiui turtą Savivaldybės naudai nuo šių draudiminių įvykių: gaisro, potvynio, vagystės ir trečiųjų asmenų neteisėtų veikų ir pateikia Savivaldybei apdraudimo faktą patvirtinančius dokumentus.

1. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

3. Laukiami rezultatai:

Vadovaujantis Partnerystės (koncesijos) 2023 m. spalio 5 d. sutartimi Nr. A14-349 „Dėl projekto „Molėtų rajono sporto infrastruktūros ir baseino komplekso investicijų projekto įgyvendinimas koncesijos būdu“ ir primtu šiuo sprendimu, sprendime nurodytas turtas bus perduotas UAB Molėtų baseinui turto perdavimo ir priėmimo aktu.

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai.

Molėtų rajono savivaldybės taryba 2022 m. liepos 28 d. priėmė sprendimą Nr. B1-157 „Dėl projekto „Molėtų rajono sporto infrastruktūros ir baseino komplekso investicijų projekto įgyvendinimas koncesijos būdu“ įgyvendinimo viešojo ir privataus sektorių partnerystės būdu“ (toliau – Sprendimas), kurį įgyvendinus 2023 m. spalio 5 d. buvo pasirašyta Partnerystės (koncesijos) sutartis Nr. A14-349 „Dėl projekto „Molėtų rajono sporto infrastruktūros ir baseino komplekso investicijų projekto įgyvendinimas koncesijos būdu“ (toliau – Koncesijos sutartis). Sprendimo 1.7 nustatyta, kad:

„1.7. Projekto veikloms įgyvendinti privačiam subjektui patikėjimo teise perduodamas valdyti savivaldybės turtas:

* + 1. sporto paskirties pastatas – baseinas, esantis Molėtuose, Ąžuolų g. 10 (šiuo metu nėra įregistruotas, vykdomi statybos darbai);
    2. lauko teniso aikštelė, esanti Molėtuose, Ąžuolų g. 10 (unikalus Nr. 4400-3101-4260);
    3. meksikietiško (padelio) teniso aikštelė, esanti Molėtuose, Ąžuolų g. 10 (unikalus Nr. 4400-3101-4316);
    4. meksikietiško (padelio) teniso aikštelė, esanti Molėtuose, Ąžuolų g. 10 (unikalus Nr. 4400-3101-4305).“.

Priimant Sprendimą, kiti inžineriniai statiniai, skirti baseino infrastruktūrai, nebuvo pastatyti, tačiau prie Koncesijos sutarties dokumentų yra apibrėžta teritorija, kurioje Koncesininkas turės vykdyti veiklą. Šiuo metu visi inžineriniai statiniai pastatyti ir įregistruoti. Todėl reikalingas turto savininko sprendimas perduoti turtą, kuris reikalingas Koncesijos sutarties vykdymui.

Lietuvos Respublikos koncesijų įstatymo 16 straipsnio 5 dalis reglamentuoja, kad „Sprendimą dėl valstybei ar savivaldybei nuosavybės teise priklausančio turto perdavimo koncesininkui patikėjimo teise, panaudos pagrindais arba nuomos teisėmis priima Vyriausybė ar savivaldybės taryba teisės aktų, reglamentuojančių valstybės ir savivaldybės turto valdymą, naudojimą ir disponavimą juo, nustatyta tvarka.“.

Galutinėje CPVA išvadoje dėl projekto ir partnerystės socialinės ekonominės naudos nurodyta, kad „6. Privačiam subjektui perduodamo turto (Baseino ir teniso kortų) perdavimo būdas (patikėjimo teisė) atitinka Koncesijų įstatymo nuostatas.“

Molėtų rajono savivaldybės kontrolės ir audito tarnybos 2022-07-28 išvadoje Nr. KI-3 „Dėl viešojo ir privataus sektorių partnerystės projekto „Molėtų rajono sporto infrastruktūros ir baseino komplekso investicijų projekto įgyvendinimas koncesijos būdu“ įgyvendinimo tikslingumo“ pritarta turto perdavimui patikėjimo teise.